b'\n_START_ARTICLE_\nSahramit\n_START_SECTION_\nTuntomerkit\n_START_PARAGRAPH_\nSahramin talvehtiva osa on mukulamainen maavarsi. Sahrameilla on kapean tasasoukat, ruohonvihre\xc3\xa4t lehdet, joissa useimmilla lajeilla on keskell\xc3\xa4 valkeita juovia. Kukkien ter\xc3\xa4lehdet ovat pystyt ja niit\xc3\xa4 on useissa eri v\xc3\xa4reiss\xc3\xa4. Yleens\xc3\xa4 v\xc3\xa4rit ovat vahvoja ja selkeit\xc3\xa4. Muodostaa sivumukuloita.\n_START_SECTION_\nHoito\n_START_PARAGRAPH_\nPihoissa sahramit ovat eritt\xc3\xa4in helppohoitoisia. Sopiva kasvupaikka on yleens\xc3\xa4 aurinkoinen tai puolivarjoinen ja maaper\xc3\xa4 vett\xc3\xa4 l\xc3\xa4p\xc3\xa4isev\xc3\xa4. Sahrami ei useinkaan sied\xc3\xa4 voimakaskasvuisia kasveja l\xc3\xa4hell\xc3\xa4\xc3\xa4n. Sahramit tarvitsevat lajikkeesta riippuen vain joko hieman lannoitusta syksyll\xc3\xa4 tai talvella, osa p\xc3\xa4rj\xc3\xa4\xc3\xa4 ilman erityist\xc3\xa4 hoitoa. Kev\xc3\xa4\xc3\xa4ll\xc3\xa4 kukinnan j\xc3\xa4lkeen, kun vain lehdet ovat j\xc3\xa4ljell\xc3\xa4, sahrameita tulisi lannoittaa esimerkiksi ohuella kompostimultakerroksella. Sahramit kukkivat paikasta riippuen heti kun maasta on routa kaikonnut, yleens\xc3\xa4 huhtikuun aikana. Syyssahrami kukkii vasta syksyll\xc3\xa4._NEWLINE_Jos sahramia halutaan kasvattaa sis\xc3\xa4ll\xc3\xa4, se tarvitsee lepoajan kukkiakseen. Mukulat istutetaan syksyll\xc3\xa4 ruukkuihin ja laitetaan pime\xc3\xa4\xc3\xa4n ja viile\xc3\xa4\xc3\xa4n (n. 1\xe2\x80\x935\xc2\xa0\xc2\xb0C). Mukulat eiv\xc3\xa4t saa p\xc3\xa4\xc3\xa4st\xc3\xa4 j\xc3\xa4\xc3\xa4tym\xc3\xa4\xc3\xa4n ja mullan tulee olla jatkuvasti hiukan kostea. Tammikuussa ruukut siirret\xc3\xa4\xc3\xa4n 8-10\xc2\xa0\xc2\xb0C:n l\xc3\xa4mp\xc3\xb6\xc3\xb6n, mutta ne pit\xc3\xa4\xc3\xa4 edelleen pit\xc3\xa4\xc3\xa4 pime\xc3\xa4ss\xc3\xa4. Muutaman viikon kuluttua lehdet alkavat kasvaa ja sen my\xc3\xb6t\xc3\xa4 my\xc3\xb6s nuput. Silloin ruukun voi siirt\xc3\xa4\xc3\xa4 valoisaan ja l\xc3\xa4mpim\xc3\xa4mp\xc3\xa4\xc3\xa4n paikkaan. Jos kukinnan halutaan olevan pitk\xc3\xa4, tulisi kasvi pit\xc3\xa4\xc3\xa4 10\xe2\x80\x9315\xc2\xa0\xc2\xb0C:n l\xc3\xa4mm\xc3\xb6ss\xc3\xa4._NEWLINE_Jos seudulla on paljon peltomyyri\xc3\xa4 ja rusakoita, sahramien suojausta kannattaa harkita. Sek\xc3\xa4 sahramin lehdet ett\xc3\xa4 sipulit kelpaavat edell\xc3\xa4 mainituille el\xc3\xa4imille.\n_START_SECTION_\nLis\xc3\xa4ys\n_START_PARAGRAPH_\nOsa lajikkeista (esimerkiksi keltasahrami) lis\xc3\xa4\xc3\xa4ntyy itse sivumukuloista, osan lis\xc3\xa4ys on vaativaa ja aikaaviev\xc3\xa4\xc3\xa4, kuten kev\xc3\xa4tsahramin, joka alkaa siement\xc3\xa4\xc3\xa4 vasta parin vuoden p\xc3\xa4\xc3\xa4st\xc3\xa4, osaa voi itse kylv\xc3\xa4\xc3\xa4 ja jakaa (esimerkiksi syyssahrami), ja osa siement\xc3\xa4\xc3\xa4 itse, kuten t\xc3\xa4htisahrami.'